Polisievrou vas vir ‘moord’ | Maroela Media
Polisievrou vas vir ‘moord’
21 Julie 2012
ŉ Konstabel is Vrydagaand in Klerksdorp, Noordwes in hegtenis geneem nadat sy na bewering ŉ man se dood veroorsaak het deur hom van ŉ bewegende voertuig te gooi.
Moses Dlamini, woordvoerder van die onafhanklike polisie-ondersoek­direktoraat (Opod), sê die voorval het na bewering Sondagaand plaasgevind. “ŉ Groep jongmense het Sondagaand huis toe geloop van ŉ kroeg. ŉ Polisievoertuig het glo by ŉ Engen-vulstasie langs die pad gestop waarna die konstabel vir Kleinbooi Matthews (20) na die voertuig geroep het. Matthews het glo sy kop by die polisievoertuig se venster ingesteek waarna die polisievrou glo die venster toegemaak en begin ry het. Die res van die slagoffer se liggaam het by die voertuig uitgehang.” Dlamini sê die konstabel het glo die venster oopgemaak en Matthews van die bewegende voertuig gegooi. Hy is op die toneel dood verklaar. Die 32-jarige konstabel sal Maandag in die Klerksdorp-landdroshof verskyn.
Polisie vat R11 miljoen by boer oor renosterstropery
Twee sterf, ses beseer in Kaapstad-ongeluk